
    * * *

     

    zurila je u presijavanje dalekog

sitnog i hladnog

zimskog sunca u zaleđenom slapu

od čega bi svatko drugi oslijepio

    već je proučila sve

djedove atlase prije nego se otac

uspio probiti do njih

    na ulici se sudara s ljudima i

premda kroz oči ptice može izgledati

kao onaj izdvojeni, najužurbaniji mravac, onaj

koji djeluje kao da je na trenutak zagubio nit

    ona zna da nigdje ne postoji nikakav pravi, imalo

stvarniji svijet od ovoga

  
    * * *

     

    pjena plimnog vala zatekla ga je u čamcu koji je

za suncem i jeguljama nosio šutljive ribare

daleko u kopno, duboko u strmi kanjon

    tek u kristalno prijepodne, lepet krilima

pucketanje zraka iznad vode može

razotkriti njegovo postojanje

radoznalom dječačkom uhu, brzom oku

pažljivog promatrača, vještog lovca na

nesvakidašnje pojave

  
    * * *

     

    svjetlo lojanica rasplesalo je drhtave sjene

po zidovima drvene kućice na vrhu planine

    za dug i sretan život triput dnevno su joj grabili

iz ulupanih metalnih lončića

    nakon putovanja nosi se s različitim kutijama. za

svakog dugo i pažljivo bira

    male trenutke ljubavi

ovija nepoderivim osjećajem privremenosti s

vrpcom od sreće, jer uopće postoje

na vrhu

  
    * * *

     

    oluja je trgala noć, užasnuti je pas lajao i lajao

na podivljalu prirodu, dok je, očito ne tako senilni

djed na gornjoj terasi vitlao sabljom iz prvog svjetskog rata

    povicima: udri, Ilija! izazivao je munju da ga uzemlji. i

uvijek bi mu priča o tome kako je Gromovnik razočarao

djeda i njemu podario ime razvukla osmijeh preko lica

    ali je njegova šutnja puna briga:

samo od smijeha može razbiti ogledala, čaše i sva

ona mala svjetla

pa nitko ništa ne vidi

    a što onda?

  
    * * *

     

    kada gluha i nijema noć

postaje brbljavo svitanje

majka je svoje disanje zamijenila za njezin život

    dok nejasna migolji među sjenama, gotovo im je nalik

    na trbuh naslanja dlan na srce svom nerođenom djetetu

a ono se veselo kikoće

  
    * * *

     

    kao i jedna druga značajna osoba

rođen je iza šanka u šatoru, za vrijeme razuzdane bakanalije

    s ozarenih lica oko sebe udahnuo je raspucalo veselje pa

ga u dnu glave često peku zamamne sirene, raskošne

mogućnosti

    monumentalna platna oslikava riječima

riječima iza riječi i prazninama između njih

    za sezone, u slici često puta završe i ekološki

proizvedene trešnje. jagode

salata, čak i puževi ili gliste

    nekim ljudima obično

bude zlo od njih, no svejedno ih kupuju
kao ludi

  
    * * *

     

    isplovio je brod

    začuđeno je gledala svoje ruke

vjerujući kako ih je preduboko zarila u to beskrajno

preplavo iznad nje pa joj se sada cijedi niz kožu

    vremenom je počela preplitati sitne točke u daljini

s ovim ovdje i onim iza, vješto dajući svakom

čvoru osjećaj najvažnijeg u tkanju

    kada su njene prste snimili za televiziju

sve istkano odjednom je nestalo

po mnogom podu rasuli su se snovi

    da bi misterij bio veći, uskoro je pred nekoliko kamera

i više milijuna sljedbenika, jednostavno iščezla i ona

  
    * * *

     

    ako s tim počneš u sušnom razdoblju, kada sve ostaje dahtati

polegnuto nisko uz zemlju, nitko ne bi potrošio ni pola

mjerice vode za vjerojatnost u kojoj preživljavaš

    zato se, kad je već unaprijed sve oprošteno

posveti razvijanju začudnih sposobnosti

    vođa danas, primjerice

dokazuje nepostojanost vidljivog: gledan između prstiju

s udaljenosti od oko jednog pedlja

vješto izmiče oštrom pogledu

    i svi plješću njegovoj domišljatosti

  
    * * *

     

    odjednom je slušala jeku otkucanog četvrt-sata i pomislila

kako je sve to besmisleno

    pa je počela napuštati nebitno

dok na kraju nije ostao samo otok

    na velikim pladnjevima iznosi unikatne čipke od suhe trave

školjaka, ribljih kostiju, a ljudi dolaze iz daleka

i puni obožavanja čitavi joj se prostiru pred nogama

    jedan je princ tako napustio svoju kneževinu i postao

njezin sluga

    ali to je bilo davno. toliko davno da se

počelo vjerovati kako je sve to reklamni trik lokalne

turističke zajednice

  
    * * *

     

    zna što je vihor: ogromni lijevak zraka

pare i prašine optočen silinom

    toliko je prosvijetljen

umanjen i prestrašen, da se bolje provodi s mrtvom prirodom

nego s najmanjim od ljudi. uvaljivačima blitz iskupljenja

na primjer

    drži upaljena svjetla iako se mraka ne boji

od kad su ga prvi put poveli u kino

    drži upaljena

svjetla samo da se tome nečemu, zastrašujućem

po definiciji, što uvijek dolazi iz mraka ili iz daljine

pokaže kako ovdje ima živih

    i koliko su nemilosrdni prema sebi

  
    * * *

     

    oko mjeseca su se namotavali kolobari

u duginim bojama. a onda je trajalo danima

    čitavi

su gradovi bivali otpuhivani, a na njihova su mjesta

dolazila neka deseta sela. ili jezero s otokom

bijele litice, planina pod snijegom. pustinja

    učini joj se da je zbrčkana

jer misli kuća, obrva i zeleno odjednom

pa se zastidi

    i nikad to nikome ne spominje

  
    * * *

     

    duga se ispružila iznad grada. kroz kapi vode

se raspršilo svjetlo kad je naučio kako treba gledati

    poznaje znakove, govor i tajnu oblaka: oblaci vide

široko i obrnuto, a duga je njihov osmijeh

    u drijemanju

ispod njegovih prstiju izbijaju plazmaste zrake, isto mu

spokojno kapne iz zjenica, odskoči nekoliko puta

od zemlje i presretno

se rasprskava u malim vriskovima

  
    * * *

     

    sve se uskovitlalo. dim grize oči, a miris krvi i mesa

lijepi se u nosu

    slike užasa tako se brzo izmjenjuju

da će se polako vraćati još godinama

    zato

poznaje rastanak. i dobro ga razlučuje od gubitka

    u sparnim noćima mrmlja izgubljena po dubinama

sna pa dodirujući tijelo

izoštrava sliku dragih u sjećanju

    budi se prekrasna

i čim otvori oči

svjetlost bude posvuda

  
    * * *

     

    pojavio se u ne-vremenu. zato praznina. jer

još nije bio izmišljen nikakav svijet za njega.

  
    * * *

     

    izbila je ura u predsoblju od čega su zabrujale

male keramičke figurice u podnožju zvuka, a njoj je

devetomjesečno plutanje nepovratno isprano iz sjećanja

    najviše je volimo kada govori više likova odjednom: kada

se vrijeme oduži, zatvorenih očiju među prstima može

prepoznati kišu. nabrojati odakle dolazi, po čemu je sve

lila, iz čega je isparila, gdje je bila rosa, gdje suza i slično

    kad je bila mala prijateljice su je zvale Madame S’Curie

    više iz straha nego iz zloće

  
    * * *

     

    nad njim su se nadvijali začuđeni hotelski duhovi

sve dok se voda nije povukla. najprije s prvog kata

pa iz vrta

s ceste…

    u jednoj su sobi našli povelike rakove

u drugoj su zavjese uhvatile ribe crnim algama u škrgama

    čuje sve. od početka do kraja zna slušati, a onda

odmahuje rukom

    uvijek samo odmahuje rukom

pa ga neki smatraju srdačnim. neki samo ludim

    saznao je

da su na cesti ispred hotela, kad se voda povukla

našli konjsku strvinu

ali to je mogao biti bilo čiji konj

    ne nužno čovjeka koji je do zadnjeg daha žurio postati mu otac

    možda je jahač žudio u potpuno drugom smjeru

  
    * * *

     

    rođena na međukontinentalnom letu. paniku je

pomiješala s oduševljenjem u trenutku kada se pojavila.

i raznorasne raznobošce u istom klicanju. i klecanju.

    ljubav zove nepostojana mjehurasta tvorevina

    ipak

svakoj poruci u boci utisne po jedan mali, blještavi

svjetionik na vrh prije nego je otpuhne s dlana

  
    * * *

     

    obični uzdah može čitavu maglu

namotati u klupko, nešto obezglavljeno

i bestjelesno zrakasto izbije iz svakog obrisa, a sve se

sjene uvećaju

    samoću prispodobljuje povratku u

okrutne dječje ruke. tragove sladoleda, rastopljenih

čokoladnih prstiju ostavlja na vidljivim mjestima:

prekidaču, telefonu

ogledalu…

    zna da to nekoga ljuti, ali je vrlo zadovoljan

kada se često spominje njegovo ime

  
    * * *

     

    mirisno je isparavalo nakon toplog pljuska

    u jednako prozirno ljeto treperi svaka zabrinutost dok

voćnim oboji obuzdavanje postojane raspolućenosti

u govoru o drugima

    može se pretvoriti u vodu (ako je potrebno)

ili narasti u obalu koja je pritišće. popustiti kada

misli da je dovoljno

    počne li razmišljati o ljudima,

obuzima je takva tuga da bi najrađe presušila

  
    * * *

     

    pojavljivanje prvih zvijezda toliko ga je iznenadilo

da je zalamatao preko svježeg zraka, izgrebao se

padajući u kanal. a htio je misli zaokupiti izgledom

predstojećeg jutra

    premda prešućuje početak i kraj, svaka mu misao hrli u susret

kada progovori o toplini ili mirisu ljudske kože

    osjećaju nalik

propadanju koji može izazvati najobičniji dodir tuđe topline

    ali najbolje je ni o čemu ne razmišljati

ne želiš li prerano poludjeti, kaže

  
    * * *

     

    vlak je kloparao vijugavim krajolikom, kao da drhtava ruka

ili netko slabovidan

pokušava spojiti dvije točke na velikom praznom papiru

    ipak se najprije osmjehnula jer je jedva čekala

    srcu

oku ili onom malom mjestu za češkanje na nosu

kasnije je našla bolja, puno točnija imena

    jutro pozdravlja polako šireći nosnice, zauvijek dugo

plameno

unutra dolijevajući gorivo

  
    * * *

     

    bilo je tako hladno da je i najmanji pokret zraka lomio

stabla kao da su ledene sige

    prestravljeno je vrisnuo svaki put kad bi krošnja

nestala u vlastitom odrazu u vodi

    uvjeren u smisao i redoslijed događaja, uvijek mora znati

gdje su mu špekule i općenito je sklon brinuti o previše toga

    nevidno sunce zagrije mu misao na drage, zažari mu vrhove

ušiju, a oni znaju da je s njima

    jednom se zbog toga prijavio

u emisiju o čudacima s raznoraznim sposobnostima gdje

se pred kamerama, očima nacije, potukao s jednim od rezervnih

apostola i travestitom kineskog podrijetla koji želi postati

predsjednik svemira

  
    * * *

     

    a radilo se o prijetvornom odobravanju gomile

    kasnije je

gledajući snimke tog veličanstvenog događaja, pijanog

urnebesa u kojem je odmjeren svaki trenutak

njenog postojanja, uvijek mislila kako je sve to čudno

pa bi se onda sjetila kakav ju je stid obuzeo kad

je prvi put shvatila o čemu se zapravo radi

    ponekad je peče što ne živi pravi život, što odlučuje

samo o beznačajnom, posjećuje bolnice ili škole

    ali su zlatne želje onih koji nikada nisu bili princeza

pa bi dali sve da to mogu biti barem na jedan dan

sasvim dovoljno da prestane biti mrzovoljna

  
    * * *

     

    mrtvo more je klokotalo do kraja noći kada je

prodorno objavljen s komandnog mosta

    oštar kao stijena na kojoj se jednako rascijepi

val čitavog oceana i jeka životinjskih glasova

ublažuje se dobrodušno se smijući dječici oko saonica

    koja od silnog uzbuđenja topću s jelenima, cipelicama po

smrznutom tlu i rukavicama pritišću crvene uši očekujući

smotuljak sa svojim imenom

  
    * * *

     

    bila je samo jedna između mnogih drugih

    papirić s brojem

i blijedi plavičasti pečat dugo su vremena

bili sve što je znala o sebi

    napokon je i to

prestalo imati ikakve važnosti

    gleda u svijet i kako se pojavljuje. onda namršteno

piše u svoje sjećanje, a kad otvori oči kaže: bemti!

svemir se kreće od jedne do druge

podudarnosti

  
    * * *

     

    ležao je s tustim sjenama kao lijeno poslijepodne. njegovo

je djetinjstvo bilo nijemo i meko, a svi rođendani isti

    u doba kada su jezera još uvijek bila rijeka, a gradovi

na njenim obalama bogati svakojakim životom, ništa ga se

nije previše ticalo

    nakon kuge koja je

pomela sve što je preostalo nakon bujica, osjećaj da je

vrijeme beskonačno, toliko da se može reći kako ga nema,

neprestano se pojačava.

    naravno, neki sumnjaju je li on
Taj, pravi izbor za tako složeni zadatak

  
    * * *

     

    lica prodavačica na muškom odjelu bila su uplašena, dok su

njihovi kolege pokušavali ostaviti dojam upućenosti i vladanja

situacijom

    zujava kasa u daljini je izbacivala mali pravokutni

račun s točnim vremenom iznosom porezom šifrom

prodavača, a kleptomani su u grudnjake, džepove

torbe uzbuđeno trpali crnu kožu

novčanike, čarape, donje rublje, remen, tri sjajne kopče…

    kada hoda kroz trnje njezina se stopala razdvajaju

drhtavo poteku između oštrih bodlji

    kada poželi može razrezati svijetlo od tamnog

    ali samo je jednom bila tako ljuta

  
    * * *

     

    oluja je podigla krov, zatrpavajući izvor, stabla

i tragove

    zanat je učio daleko, kod najboljih.

među čijim riječima, od ronjenja za koraljem

neprestano šumi slano more.

    nakon puta ne dopušta da mu peru noge: samo dok osjeća

oštra zrnca pijeska među prstima zna kako nekuda ide

da je negdje bio i da je sada ovdje

    teško mu je zamisliti

da bi čistih nogu ikada mogao biti tako sretan

  
    * * *

     

    dogodilo se to u više navrata

    jednom čak kad se ispod snijega

pojavljuju vlažne glave najprije gotovo prozirnih, a konačno

žutih, plavih ili višebojnih cvjetova

    nikada i nikuda ne žuri jer

zna kako ne postoji ništa osim ovog. već sluti da je njeno

postojanje dovoljno za sreću makar jednog ljudskog bića

    pa spremno čeka, tvrdoglavo zanemaruje sada

    i svakog

petka popodne dostojanstveno razvrstava svoje kolajne:

brončani Geronimo, Ferrero kornjača, vulkansko staklo

kamen iz Vrulje, kristal ametista, praćka nekog dječaka

koji više ne postoji… eh, da je ona priroda

  
    * * *

     

    uobičajeno dosadna jesenska kiša topotala je po

prozorima i ispirala balkon. onda je došlo

    tako se jednom

pojavio na šest različitih koncerata, dvije izložbe

nekoliko večera i kod više desetaka zahvalnih ljubavnica

    odjednom

    samo da bi onim brbljivcima

dokazao kako to nije nikakav problem

    njegovi su

odlučili izaći i progovoriti tek kada su ljudi u vrtu

pred kućom, na njihovom pragu

počeli ostavljati malu djecu, bolesne i dragocjenosti.

gaziti travu

  
    * * *

     

    vrh planine nestaje u zaglušujućoj eksploziji

i već trenutak kasnije iz njene utrobe

teče novi krajolik

    kad na fotografijama dira

lica svojih, obrazi joj jedva primjetno bride

    iz oblaka kao da se izlije tuga, poškropi ih malo

tjeskobe zbog vremena koje uvijek samo prolazi

    za veću količinu dobrote među ljudima, brzo tri

puta ponovi najumilniji pridjev prije nego se

nasmiješi i još jednom poljubi ofucani papir

  
    * * *

     

    snašlo ga je na tržnici između stolova s mirisnim

i suhim voćem

    radoznalo je otvorio oči kada je

tristo osamdeset i pet tisuća ljudi pažljivo udahnulo

iznad njega

    dobio je prekrasnu bijelu zapregu, kola

i ravnicu kojom će treperiti na pjesmu cvrčaka

    kada gleda u daljinu, ispod dlana razdragano govori:

    
      dobar dan, još jedan
    

    i na trenutak se sve pobožno nagne prema njemu. kao kad

mačka uvije rep i leđa k nogama onog koji nosi hranu

  
    * * *

     

    na ulicama vladaju anarhija i strah

    neprestano ušutkavana, skuplja vrisak

u malu preciznu točku kojom skrši kukuljicu

    odjuri rukama pritišćući glavu, trgajući nevidljive

niti oko sebe

    kada gleda pticu, misli

o onome što ju je stavilo tamo gore, izmislilo

takav let

  
    * * *

     

    kamen puca od sunca, a cvrčci ne prestaju

vreti na jarkoj bjelini

    u hladovini od loze

razvrstavaju se pojave i pojmovi kao što uredni

valoviti i zastrašujući marširaju vojnici na paradi

    samo jednom se živi, sve je ostalo tlapnja

pjevuše mjerkajući karte položene na zelenoj čohi

    rijetko kad se dobiva, srećom ni ulozi nisu visoki

pa su svi veseli kao djeca usred igre

    još samo da nema ovih osa koje dižu valove

  
    * * *

     

    malo je tako slučajnih stvari, ali njeni se roditelji nisu

ni poznavali kada joj je majka odabrala budućnost

    najprije je naučila veselje, a onda su se svi smijali

zajedno s njom

    ponekad joj čak malo vjeruju kako je raj

prostor u ovoj dimenziji ili da je bog drugo ime za ljubav

    kada ostanu sami i pogledaju jedni druge, više nisu

tako sigurni u svetost dječjih usta pa se osjećaju krivo

    jer nije ispala kako su oni htjeli, osjećaju kao da

nešto nije u redu s njima i zato ne izlaze previše

  
    * * *

     

    ispod rublja čuva kutijicu od čempresova drva. u njoj je nekada

bio grumen zemlje s jedinog pogreba na kojem je ikada bio

    sada je to samo hrpica prašine koja se smanji svaki put

kad otvori mali lijes

    uvijek ga prođu trnci

noseći nelagodu

kada treba grliti nećake za nedjeljnih posjeta

    kasnije bjesomučno trlja mjesta tuđih dodira

brije dlake koje su dirale tuđu kožu

    sad je već uvjeren da će umrijeti kad

kutijica bude prazna

    volio bi da je uzeo veći grumen

bez obzira na podozrive poglede starica u crnini

koje ionako žive još samo u ovom sjećanju

  
    * * *

     

    drugih prijatelja osim plišanih nikada nije vidjela, ali je sigurna

da negdje zaista postoji osoba koja bi je voljela

slušati

    sigurna je da mora postojati, da nitko nije

toliko poseban. sigurna!

    svašta bi mu mogla reći

    i o tome kako je sve počelo, stvaranju bezbroj

mogućnosti samo da bi bili sigurni kako će u toj

količini nastati raznovrsno lijepi trenutak poput ovog

  
    * * *

     

    sjedili smo na suncu, na klupi, na kraju livade

na početku šume

    svaki put kad bi se

oglasile ptice utihnuli smo kao mala djeca

kad ih u visokoj crkvi iznenade orgulje

pa puna iščekivanja napnu tijelo

    potpuno

opčarani mogućnošću da nam se ptice zaista

rugaju, drijemali smo točno usred velikog

zelenog zagrljaja čekajući ga da nam se

pridruži, da postanemo parni i djeljivi, napokon

zaigramo na dva gola

  
    * * *

     

    kose zrake sunca projicirale su mrežicu

iz stakla na plavozeleni bolnički zid

    otac je uzbuđeno disao

te se nije znalo tko koga drži za ruku: majka oca

ili on nju

    kasnije su zajedno jeli ručak

i pričali o svemu

    kad je porasla za život

majka joj odreže pletenicu, a otac je pogleda

u oči: volimo te, nikad ne pomisli ništa drugo

    rekli su i umrli od usamljenosti

  
    * * *

     

    netko je morao nadomjestiti očevu ruku

zagubljenu negdje za posljednjeg rata

    naučio je svo

sjajno, ubojito oružje, epsko iskustvo davnih ljudi

i pošao tražiti starog neprijatelja

    od kada se vratio nevješto pokrpan, suhog rukava

koji leprša na vjetru, neprestano je mudar:

    najteže

se bitke uvijek vode iznutra, ali čovjek rijetko kada

može pokoriti tu zvijer, govori promuklo pokazujući

nervozu, da odmah želi cigaretu, inače…

  
    * * *

     

    niz sjenovitu ulicu nailazila je cirkuska povorka.

zbog pravilno podrezanih platana izgledalo je kao

da je promet zapeo u živom tunelu

    pa je i hitna bila

jednako čudnovata: klauni su smirivali metež

trubljice i patuljci gromoglasno navijanje, riku

divljih životinja i posjetitelja u kavezima

    a onda

    dva prodorna vriska: majčin bolni

i novi, njen prvi glas

    sada zastaje u tišini

u tišini mekšoj od noći kratko zastane svaki

put na vrhu dubokog uzdaha

  
    * * *

     

    kolona bosonogih robova zastala je na škripućem pijesku

od čega su s krajeva njegovih živaca iskočili mali

    iskričavi zvukovi

oni nakon kojih se u ustima osjeća

okus metala

    jednom je izašao iz zatvora i

sjeo pod prvo stablo

    ništa ga nigdje nije

čekalo

    veliko kvrgavo biće silno se poveselilo

te počelo cvjetati i ploditi raznim rodovima

    a ljudi

se nisu mogli načuditi čovjeku koji tako, nema

pametnijeg posla

  
    * * *

     

    lepršale su prve pahulje snijega

    od sipkosti malih kristala nastale su plaveti

njenog oka. i led koji se povremeno skupi

na samim rubovima usana

    često sanja tamno

svjetlucanje guste, tamne vode i prigušene zvukove

drobljenja obale u oblutke, mrvljenja oblutaka u pijesak

ispod njene površine

    tada se trzne, čvršće stisne jastuk, iz jamica na dnu leđa

kliznu joj dvije male suze

  
    * * *

     

    i ne tako davno vijesti su još putovale sporo

a dan je bio dovoljno dugačak za sve. čitav je život

čuvao razne sitnice, dokaze da je bio

    kad je

oglodanog ježinca, skupljenog za oseke, iskoristio

kao sjenilo za halogensku žaruljicu zapitao se: a što

ako ljubav jest jež jedinog svjetla u mraku neljubavi?

i to retorički

    uvjeren je da bi svi ljudi trebali ponekad

vrtjeti glavom, gledati u nevidljivo nešto

malo ispred sebe

tresti ramenima, kao da zaista uživaju u dobro ispričanoj

šali pa bi vidjeli

  
    * * *

     

    
      naravno da sam rođena u iznajmljenoj kući na obali

i to iz vrlo očitih razloga: majka je bila premlada

a otac prestar

da bi se nešto drugačije moglo dopustiti.
    

    kad su zaprepašteno pitali odakle joj takva strašna

priča, nehajno bi ih pogledavala. pa, bila sam

tamo, zar ne? odvratila bi

    sada često govori:
sve je to prokleti eksperiment i nebu prijeti

stisnutom šakom

    kada ljudi zajedljivo govore da

priča s anđelima, niti ne znaju koliko su u pravu

  
    * * *

     

    raskriženi vrijeme i prostor napokon su se prestali

neprestano udaljavati te su potekli usporedno kao

vjetar i maslačak

    gurne glavu u jastuk i otvore se drugi

veliki svjetovi pa takav ostane danima, mrtav za ovo ovdje

    jednom su ga tako, s krevetom, iznijeli na pistu i prepustili

slučaju. kada je obavio što je imao, našao se u zatvorskoj

bolnici neke nepoznate vojske

    ostalo je zabilježeno da je

starom kuharu pao gebis u juhu kad se u utorak za ručak

prijavio s novim činovima

  
    * * *

     

    već je bila napuštena svaka nada da će se to dogoditi

pa su iz opreza čvrsto zatvoreni svi prozori i zaključana

sva vrata

    ključeve je dobivala kada su drugi smatrali

primjerenim. a i prozori su bili otvarani samo prema zgodi

    onda je kuglasta munja iznad kamina u velikoj dvorani

razbila deblo obiteljskog stabla, tj. probušila rupu

    omogućujući zelenoj šumi

i plavome nebu da prekriju ravnodušnu boju

zavuku se između cigala i nakon nekoliko mjeseci

jednostavno povuku zid u naručje

    nikakvi napori

drvosječa ni čarobnjaka to nisu mogli spriječiti

  
    * * *

     

    izgubio se među ljudima, između dva vagona kada

su ga poveli da vidi mudrace

pita ih o uzrocima i govori im o svom viđenju problema

    krugove koje na površini vode ostavlja umirući kamen

podsjete ga kako su mu pokazali srce ribe

koje je još kucalo iako je strašni grabežljivac

već bio poslužen s mladim krumpirom

    iako su rekli

da je to zato jer je riba glupa pa ne shvaća što joj

se dogodilo, on je i dalje vidio samo titravo srce

nikakav mozak

  
    * * *

     

    priča mitskih predaka o teškoćama koje stoje

pred tragačem za kraljevstvom nebeske pravde

nasljedna je stvar

    kad je prvi put skupio poštenu posadu

isplovio je u praskozorje, našao je dobro mjesto

i onda je zapjevao

tako da se voda lijepo kovrčala u virovima

    svi su bili

zadovoljni, ali nitko nije nikome ništa govorio. znali su

da se nešto takvo prije ili kasnije moralo dogoditi. ali su

barem većina, mislili da se neće dogoditi za njihovog života

  
    * * *

     

    ni majka ni otac nisu to zapravo htjeli. još manje su bili

zainteresirani za ono drugo

    barem me nisu ubili, govorila je

ali nije prestajala maštati kako će je jednom neki dobri ljudi

povesti iz ovog strašnog mjesta

    ali godine u domu

prolaze sporo kad nemaš nikog tko donosi poklone

i grli te

    često puta sjedi na rijeci pa njih dvije

o svačemu razmišljaju

    jednom se vraćala uz obalu

držeći vodu za ruku, a za njom su svjetiljke nalik

šibicama pucale kao prenapuhani baloni

  
    * * *

     

    trajalo je nekoliko vjekova. toliko polako da su prestali

prinositi žrtve i štovati buduće praoce

    kad su se odasvud

napokon sjurili glasnici vičući: jedra! jedra! sve je stalo

ukipilo se na mjestu zaboravljajući što treba misliti. što

napraviti i kako

    oluja je već napela rublje koje bi bilo bolje brzo

skupiti

    njezini su ormari duboke pećine. ulazi

noseći svjetiljku u ruci i ponekad se iz unutrašnjosti

vraća kao sasvim druga osoba

    skine paučinu i otrese

prašinu sa sebe. ozarena prebroji još nekoliko sijedih

  
    * * *

     

    posljedice čiste znatiželje, prave znanosti, mogu biti razorne

ali uvijek treba provjeravati neke opće teorije i uvjerenja

    do jednog

zimskog dana držali su ga u strogo kontroliranim uvjetima,

a onda su ga prepustili ulici

    čisti Hollywood, ali zapravo

    nekoliko puta im se vraćao na

popravak, dolijevanje krvi ili krpanje. svaki put je znao sve više

o sve manjemu

    samo je njegova učiteljica glazbe znala

gdje je mogao nestati onog dana kada su izgubili svaki kontakt

s njim

    kad je saznao sve ni o čemu

  
    * * *

     

    njena kosa

miriše na povratak lasta i kreket žaba

    nekad se pitala

koliko će je promijeniti ovaj muškarac, njegove riječi

ili želje

    a sada su već sedmi put pričali o oblacima

    nakon što ustanu, i vlati mahovine podižu se za njima

    a muškarac je strpljiv

iako su sto deveti put pričali o oblacima

    ionako se ne usudi previše pitati

  
    * * *

     

    a ovdje je bila palača. carstvo se protezalo sve

do kraja neba i logično je da je bila pregolema

    on je bio seljak, grnčar

kojeg je car uzeo, samo zato jer je mogao

umjesto i na užas svojih savjetnika i generala,

da mu tjedan dana vlada svom zemljom

    tada je osvojena sjeverna provincija

djeca nisu plakala, a nezaposlenost je prepolovljena

    unatoč tome, carstvo je preživjelo sljedećih

tisuću godina

